Document ID: 31993L0116

Komisijas Direktīva 93/116/EK
(1993. gada 17. decembris),
ar ko tehnikas attīstībai pielāgo Padomes Direktīvu 80/1268/EEK attiecībā uz mehānisko transportlīdzekļu degvielas patēriņu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Komisijas Direktīvu 93/81/EEK [2], un jo īpaši tās 13. panta 2. punktu,
ņemot vērā Padomes Direktīvu 80/1268/EEK (1980. gada 16. decembris) par dalībvalstu tiesību aktu tuvināšanu attiecībā uz mehānisko transportlīdzekļu degvielas patēriņu [3], kurā grozījumi izdarīti ar Direktīvu 89/491/EEK [4], un jo īpaši tās 3. pantu,
tā kā Direktīva 80/1268/EEK ir viena no atsevišķajām direktīvām, kas attiecas uz EEK tipa apstiprināšanas procedūru, kura izstrādāta ar Direktīvu 70/156/EEK; tā kā tādējādi Direktīvas 70/156/EEK noteikumi, kas attiecas uz transportlīdzekļu sistēmām, detaļām un atsevišķām tehniskām vienībām, attiecas uz šo Direktīvu;
tā kā konkrēti Direktīvas 70/156/EEK 3. panta 4. punktā un 4. panta 3. punktā paredzēts, ka katrā atsevišķajā direktīvā jāiekļauj informācijas dokuments ar minētās direktīvas I pielikuma attiecīgajiem punktiem un arī tipa apstiprinājuma sertifikāts, ko noformē saskaņā ar VI pielikumu, lai šo tipa apstiprinājumu varētu apstrādāt ar datoru;
tā kā jāatsaucas uz Padomes Direktīvu 70/220/EEK [5], kurā jaunākie grozījumi izdarīti ar Direktīvu 93/59/EEK [6]un kura attiecas uz pasākumiem, kas veicami pret gaisa piesārņojumu, kuru rada emisijas no mehāniskajiem transportlīdzekļiem, jo minētā direktīva nosaka tehniskos un administratīvos noteikumus, kas attiecas arī uz šo direktīvu;
tā kā, ņemot vērā pieaugošās bažas par oglekļa dioksīda ietekmi uz vidi, Eiropas Kopienu Piektā vides aizsardzības rīcības programma, ko 1992. gada 16. decembrī apstiprinājusi Padome, paredz mērķi stabilizēt šīs emisijas; tā kā saistībā ar EK tipa apstiprinājumu jānosaka oglekļa dioksīda emisijas no vieglajiem mehāniskajiem transportlīdzekļiem; tā kā ir lietderīgi oglekļa dioksīda mērījumu pamatā izvirzīt testa procedūru, kas izveidota ar Direktīvu 70/220/EEK, attiecībā uz to vielu mērījumiem, ar ko mehāniskie transportlīdzekļi piesārņo gaisu, un tādējādi, pamatojoties uz šo mērījumu rezultātiem, aprēķināt degvielas patēriņu;
tā kā šajā direktīvā paredzētie pasākumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Direktīvu 80/1268/EEK groza šādi:
1. Direktīvas nosaukumu aizstāj ar šādu nosaukumu:
"Padomes Direktīva 80/1268/EEK par oglekļa dioksīda emisiju no mehāniskajiem transportlīdzekļiem un to degvielas patēriņu"
.
2. Direktīvas 2. pantu aizstāj ar šādu pantu:
"2. pants
Dalībvalsts nevar atteikties piešķirt EK tipa apstiprinājumu valsts tipa apstiprinājumu transportlīdzeklim, atteikt vai aizliegt transportlīdzekļa pārdošanu, reģistrāciju, ekspluatācijas uzsākšanu vai lietošanu, pamatojoties uz oglekļa dioksīda emisiju no tā vai tā degvielas patēriņu, ja emisijas un degvielas patēriņa rādītāji noteikti saskaņā ar I un II pielikumu un katras dalībvalsts noteiktajā veidā un formā norādīti dokumentā, kas izsniegts transportlīdzekļa īpašniekam pērkot transportlīdzekli."
3. Direktīvas pielikumus aizstāj ar šīs direktīvas pielikumiem.
2. pants
1. No 1994. gada 1. aprīļa dalībvalstis, pamatojoties uz oglekļa dioksīda emisiju vai degvielas patēriņu, nevar:
- atteikties piešķirt EK tipa apstiprinājumu vai valsts tipa apstiprinājumu mehāniskā transportlīdzekļa tipam vai
- aizliegt transportlīdzekļu reģistrāciju, pārdošanu vai ekspluatācijas uzsākšanu,
ja emisijas un degvielas patēriņa rādītāji ir noteikti atbilstīgi ar šo direktīvu grozītās Direktīvas 80/1268/EEK prasībām.
2. No 1996. gada 1. janvāra dalībvalstis
- vairs nepiešķir EK tipa apstiprinājumu un
- var atteikties piešķirt valsts tipa apstiprinājumu
transportlīdzekļa tipam, pamatojoties uz oglekļa dioksīda emisiju un degvielas patēriņu, ja emisijas un degvielas patēriņa rādītāji nav noteikti saskaņā ar prasībām Direktīvā 80/1268/EEK, kas grozīta ar šo direktīvu.
3. No 1997. gada 1. janvāra dalībvalstis:
- uzskata, ka atbilstības sertifikāti, kas pievienoti jauniem transportlīdzekļiem saskaņā ar Direktīvas 70/156/EEK noteikumiem, vairs nav derīgi šīs direktīvas 7. panta 1. punkta mērķiem un
- var atteikt to jauno transportlīdzekļu reģistrāciju, pārdošanu un ekspluatācijas uzsākšanu, kam nav atbilstības sertifikāta saskaņā ar Direktīvu 70/156/EEK,
pamatojoties uz oglekļa dioksīda emisiju un degvielas patēriņu, ja emisijas un degvielas patēriņa rādītāji nav noteikti saskaņā ar prasībām Direktīvā 80/1268/EEK, kas grozīta ar šo direktīvu.
3. pants
1. Dalībvalstīs stājas spēkā normatīvi un administratīvi akti, kas vajadzīgi, lai līdz 1994. gada 31. martam izpildītu šīs direktīvas prasības. Par to dalībvalstis tūlīt informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka procedūru, kā izdarīt šādas atsauces.
2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
4. pants
Šī direktīva stājas spēkā trešajā dienā pēc publicēšanas Eiropas Kopienu Oficiālajā Vēstnesī.
Briselē, 1993. gada 17. decembrī

Labels: 14
20
7
8
3